पाकिस्तान को शांत करना हमारा राष्ट्र धर्म है – वह चाहे जैसे हो। लेकिन कश्मीर को शांत किए बिना हम इस दिशा में कुछ भी नहीं कर सकते। पाकिस्तान कश्मीर में तभी तक सफल हो सकता है जब तक कश्मीर अशांत है। अगर कोई इस गलतफहमी में है कि कश्मीर की अशांति पाकिस्तान की वजह से है, तो न केवल उसकी आँखें बंद हैं, बल्कि कान भी सुन्न हैं। जिस दिन कश्मीर को हम अपना बनाने में सफल हो जाएँगे, उस दिन पाकिस्तान उलटे पाँव भाग चलेगा। उसे कश्मीर में खरीददार नहीं मिलेंगे।